Opinjoni tal-Kummissjoni skond l-Artikolu 251(2), it-tielet subparagrafu, punt (c) tat-Trattat tal-KE,dwar l-emendi tal-Parlament Ewropewgħall-pożizzjoni komuni tal-Kunsill rigwardil-proposta għal direttiva tal-Parlament ewropew u tal-Kunsill dwar batteriji u akkumulaturi kif ukoll batteriji u akkumulaturi użati li terrevoka d-Direttiva 91/157/KEE li temenda l-proposta tal-Kummissjoni skond l-Artikolu 250 (2) tat-Trattat tal-KE /* KUMM/2006/0017 finali - COD 2003/0028 */





[pic] | IL-KUMMISSJONI TAL-KOMUNITAJIET EWROPEJ | Brussell 17.1.2006 COM(2006) 17 finali 2003/0282 (COD) OPINJONI TAL-KUMMISSJONI skond l-Artikolu 251(2), it-tielet subparagrafu, punt (c) tat-Trattat tal-KE,dwar l-emendi tal-Parlament Ewropewgħall-pożizzjoni komuni tal-Kunsill rigwardil-proposta għal DIRETTIVA TAL-PARLAMENT EWROPEW U TAL-KUNSILL dwar batteriji u akkumulaturi kif ukoll batteriji u akkumulaturi użati li terrevoka d-Direttiva 91/157/KEE LI TEMENDA L-PROPOSTA TAL-KUMMISSJONIskond l-Artikolu 250 (2) tat-Trattat tal-KE 2003/0282 (COD) OPINJONI TAL-KUMMISSJONI skond l-Artikolu 251(2), it-tielet subparagrafu, punt (c) tat-Trattat tal-KE,dwar l-emendi tal-Parlament Ewropewgħall-pożizzjoni komuni tal-Kunsill rigwardil-proposta għal DIRETTIVA TAL-PARLAMENT EWROPEW U TAL-KUNSILL dwar batteriji u akkumulaturi kif ukoll batteriji u akkumulaturi użati li terrevoka d-Direttiva 91/157/KEE 1. Introduzzjoni L-Artikolu 251(2), it-tielet subparagrafu, punt (c) tat-Trattat tal-KE jipprevedi li l-Kummissjoni għandha tagħti opinjoni dwar l-emendi proposti mill-Parlament Ewropew fit-tieni qari. Il-Kummissjoni hawn taħt tagħti l-opinjoni tagħha dwar it-23 emenda proposti mill-Parlament. 2. Sfond Il-proposta tal-Kummissjoni (COM(2003) 723 finali) intbagħtet lill-Parlament Ewropew u lill-Kunsill skond il-proċedura tal-kodeċiżjoni prevista fl-Artikolu 175 (1) tat-Trattat tal-KE fil-24 ta' Novembru 2003. Il-Proposta kienet ibbażata fuq l-Artikolu 95 (1) u l-Artikolu 175 (1) tat-Trattat tal-KE. Il-Kumitat Ekonomiku u Soċjali Ewropew ta l-opinjoni tiegħu fil-28 ta' April 2004. Il-Kumitat tar-Reġjuni ta l-opinjoni tiegħu fit-22 ta' April 2004. Il-Parlament Ewropew ta l-opinjoni tiegħu fl-ewwel qari fil-20 ta' April 2004. Wara l-opinjoni tal-Parlament Ewropew u skond l-Artikolu 251(2) tat-Trattat tal-KE, il-Kunsill adotta l-Pożizzjoni Komuni formalment fl-18 ta' Lulju 2005. Il-Komunikazzjoni tal-Kummissjoni dwar il-Pożizzjoni Komuni (COM(2005)378 finali) ġiet adottata fit-23 ta' Awissu 2005 u l-Parlament Ewropew adotta l-pożizzjoni tiegħu fit-tieni qari fit-13 ta' Diċembru 2005. 3. L-għan tal-proposta L-għan tal-Proposta tal-Kummissjoni huwa li tevita r-rimi aħħari tal-batteriji użati billi tesiġi sistema ta' "ċiklu magħluq" għall-batteriji kollha mqiegħda fis-suq Komunitarju. L-elementi ewlenin ta' din is-sistema ta' "ċirku magħluq" huma (i) mira ta' ġbir ta' batteriji portabbli (160 gramma), (ii) mira addizzjonali ta' ġbir għall-batteriji tal-kadmju portabbli (li kienet teħtieġ is-sorveljanza tal-mogħdija ta' l-iskart), (iii) projbizzjoni li jintefgħu f'landfill jew jiġu inċinerati għall-batteriji industrijali u dawk tal-vetturi u (iv) rekwiżiti minimi għar-riċiklaġġ għall-batteriji kollha miġbura. Barra minn hekk, il-Proposta tistabbilixxi regoli minimi għat-tħaddim ta' skemi nazzjonali ta' ġbir u ta' riċiklaġġ sabiex jitjieb it-tħaddim kif suppost tas-suq intern u sabiex ikunu garantiti kundizzjonijiet indaqs għall-operaturi kollha involuti fiċ-ċiklu tal-ħajja tal-batteriji. Għal dan il-għan, il-Proposta tintroduċi r-responsabilità tal-produttur għall-immaniġġjar ta' l-iskart tal-batteriji kollha mqiegħda fuq is-suq Komunitarju. Ladarba adottata, id-Direttiva proposta tirrevoka u tissostitwixxi l-leġiżlazzjoni Komunitarja preżenti dwar il-batteriji (id-Direttiva 91/157/KEE, kif emendata mid-Direttiva 93/86/KEE). Fl-ewwel qari tiegħu, il-Parlament Ewropew ipprefera (i) restrizzjoni ta' l-użu tal-kadmju u taċ-ċomb fil-batteriji, minflok is-sistema proposta ta' "ċiklu magħluq" , u (ii) miri ogħla ta' ġbir (50% u 60%). Il-Kummissjoni ma aċċettatx dawn il-bidliet, billi l-Istudju dwar l-Impatt Estiż ( Extended Impact Assessment [ExIA] ) wera li s-sistema proposta ta' "ċiklu magħluq" tkun timplika livell ekwivalenti ta' ħarsien ambjentali b'inqas spejjeż. Fir-rigward tal-miri ta' ġbir, il-Kummissjoni aċċettat li tgħaddi minn mira "bbażata fuq il-piż" għal mira "bbażata fuq il-bejgħ". Madankollu, peress li l- ExIA wera li l-mira ta' 160 gramma (jew 40%) ser tkun l-iktar mira effikaċi f'termini ta' spiża, il-Kummissjoni ma aċċettatx li din tiżdied. Fil-Pożizzjoni Komuni, il-Kunsill iffavorixxa (i) restrizzjoni limitata ta' l-użu tal-kadmju u f'batteriji tal-kadmju portabbli, minflok is-sistema proposta ta' "ċiklu magħluq", u (ii) miri ta' ġbir iktar baxxi (25% u 45%). Il-Kummissjoni aċċettat li l-informazzjoni l-ġdida disponibbli fil-Valutazzjoni ta' l-Impatt tal-Kunsill uriet li s-sistema proposta ta' "ċiklu magħluq" tista' tħabbat wiċċha ma' spejjeż organizzattivi u amministrattivi konsiderevoli, biex b'hekk is-sistema ta' "ċiklu magħluq" issir komparattivament ogħla. Għalhekk il-Kummissjoni appoġġat ir-restrizzjoni ta' l-użu tal-kadmju tal-Pożizzjoni Komuni. Il-Kummissjoni laqgħet iż-żieda fil-mira ta' ġbir fuq medda ta' żmien twil (4%), iżda ssuġġeriet li l-perjodu stabbilit għall-kisba tal-mira ta' ġbir intermedja (25%) jista' jkun iktar ambizzjuż, konformi mal-Proposta inizjali tal-Kummissjoni. 4. L-opinjoni tal-Kummissjoni dwar l-emendi mill-Parlament Ewropew Fit-13 ta' Diċembru 2005, il-Parlament Ewropew adotta 23 mid-59 emenda li tressqu. Mit-23 emenda adottati, il-Kummissjoni tista' taċċetta bis-sħiħ 12-il emenda u emenda waħda parzjalment. 10 mill-emendi adottati m'humiex aċċettabbli għall-Kummissjoni. 4.1. Emendi aċċettati mill-Kummissjoni 4.1.1. Emendi aċċettati bis-sħiħ L-emenda 3 pproponiet premessa ġdida li tirreferi għar-Riżoluzzjoni tal-Kunsill ta' l-1988 dwar il-kadmju. Din hija kjarifika siewja konformi ma' l-Artikolu 4 tad-Direttiva proposta. L-emenda 9 tneħħi l-possibilità li tkun stabbilita regola " de minimis " fuq il-bażi ta' proċedura ta' komitoloġija u tipprevedi li kull produttur għandu jkun reġistrat fil-premessa 17. Il-Kummissjoni tista' taċċetta li titneħħa l-possibilità ta' l-adozzjoni tar-regola " de minimis " matul il-komitoloġija, billi din ir-regola " de minimis " tista' ġġib operaturi kummerċjali diżonesti fis-suq u tista' thedded il-kredibilità ta' kull sistema nazzjonali ta' ġbir. Ir-reġistrazzjoni meħtieġa tal-produtturi hija konformi ma' l-Artikolu 14 tad-Direttiva proposta u għalhekk aċċettata mill-Kummissjoni wkoll. L-emenda 12 iżżid il-batteriji f'għamla ta' buttuna ( button cells ) u l-batteriji speċifiċi għal tagħmir partikolari ( battery packs ) mad-definizzjoni ta' batteriji portabbli. Din il-kjarifika siewja hija aċċettata mill-Kummissjoni. L-emenda 15 tissostitwixxi l-kliem 'mibjugħ lil utenti aħħarin' bi 'mqiegħed fis-suq' fid-definizzjoni tar-rata ta' ġbir. Il-Kummissjoni hi tal-fehma li din hija kjarifika siewja li tidher aktar faċli għall-Istati Membri biex tkun issorveljata. L-emenda 17 tintroduċi l-obbligu għall-Istati Membri li jippromwovu r-riċerka biex jiżdied ir-rendiment ambjentali tal-batteriji. Din l-emenda hija konformi mal-Proposta inizjali tal-Kummissjoni u għalhekk tista' tiġi aċċettata. L-emenda 19 tobbliga lill-Istati Membri li jieħdu l-miżuri neċessarji biex iżidu l-ġbir kemm jista' jkun u jipprevjenu r-rimi. Din l-emenda tintroduċi mill-ġdid l-emenda 27 ta' l-Ewwel Qari tal-Parlament Ewropew, li ġiet aċċettata mill-Kummissjoni. Il-Kummissjoni taċċetta wkoll l-emenda 25 , li tittrasferixxi d-definizzjoni ta' rata ta' ġbir għall-Artikolu 3, billi din hija kjarifika ta' tfassil siewja. Barra minn hekk, il-Kummissjoni tqis ukoll ir-rekwiżit għall-Istati Membri biex jibdew jikkalkulaw ir-rata ta' ġbir 4 snin wara li d-Direttiva proposta tidħol fis-seħħ bħala kjarifika siewja billi dan jippermetti lill-Istati Membri u lill-Kummissjoni li jiksbu esperjenza fil-metodu ta' kalkolu tal-mira ta' ġbir, sentejn qabel ma l-mira tibda torbot ġuridikament. L-emenda 29 tispeċifika li "l-aħjar teknika disponibbli" fl-Artikolu 10 tad-Direttiva proposta tirreferi għall-ħarsien tas-saħħa tal-bniedem u ta' l-ambjent u li l-iskemi ta' dan l-Artikolu għandhom ikunu konformi mal-leġiżlazzjoni Komunitarja. Il-Kummisssjoni taċċetta din l-emenda billi fiha kjarifiki siewja. Il-Kummisssjoni taċċetta l-emenda 31 li terġa' tintroduċi l-Artikolu 17 tal-Proposta inizjali tal-Kummissjoni. It-tneħħija tat-terminu 'ġeneralment' fl-Artikolu 12, paragrafu 2 tad-Direttiva proposta stabbilita fl-emenda 32 hija wkoll konformi mal-Proposta inizjali tal-Kummissjoni u tista' wkoll tiġi aċċettata. B'konformità ma' l-emenda 9, il-Kummissjoni taċċetta wkoll l-emenda 36 li tneħħi l-possibilità li tiġi stabbilita regola ' de minimis ' fuq il-bażi ta' proċedura ta' komitoloġija. Il-Kummissjoni taċċetta l-emenda 38 li teħtieġ li l-kapaċità tal-batterija tkun indikata fuq it-tikketta. Din l-emenda hija konformi mal-Komunikazzjoni dwar il-Politika Integrata tal-Prodotti ( IPP ) (ara il-Kapitolu 5.3 " Giving consumers the Information to Decide " (L-għoti ta' l-informazzjoni meħtieġa għall-konsumaturi biex jiddeċiedu). Din hija wkoll konformi ma' l-Artikolu 5 tal-Proposta inizjali tal-Kummissjoni. 4.1.2. Emendi Aċċettati Parzjalment L-emenda 41 tbiddel il-kelma 'mira' f''effiċjenza', tiċċara li l-Istati Membri għandhom jilħqu l-effiċjenzi għar-riċiklaġġ, teħtieġ 'ċiklu magħluq' tal-kontenut ta' metall tqil riċiklat, iżżid il-mira ta' l-effiċjenza fir-riċiklaġġ għall-batteriji li mhumiex perikolużi minn 50% għal 55% u tipprevedi li l-effiċjenzi jistgħu jiġu emendati fuq il-bażi ta' proċedura ta' komitoloġija. Dn l-emenda hija parzjalment aċċettabbli. Ir-referenza għas-sistema ta' ċiklu magħluq mhijiex aċċetabbli, billi l-Kummissjoni aċċettat li tista' toħloq inkonvenjenzi għal dak li għandu x'jaqsam ma' l-implimentazzjoni u l-ispejjeż. Il-partijiet l-oħra ta' din l-emenda huma aċċettati mill-Kummissjoni. Ir-referenza għall-'effiċjenzi' u l-mira ta' 55% fl-effiċjenza fir-riċiklaġġ għall-batteriji mhux perikolużi huma konformi mal-Proposta inizjali tal-Kummissjoni, ibbażata fuq l-Istudju dwar l-Impatt Estiż tal-Kummissjoni. Ir-referenza għall-adattamenti tekniċi fuq il-bażi tal-proċedura ta' komitoloġija, hija konformi ma' l-Artikoli 10 (5) (b) tad-Direttiva proposta. 4.2. Emendi rrifjutati mill-Kummissjoni L-emenda 11 , li tbiddel is-suġġett billi tispeċifika l-għanijiet ambjentali tad-Direttiva proposta mhijiex aċċettabbli minħabba li mhijiex konformi mal-linji ta' gwida interistituzzjonali għat-tfassil. L-emenda 14 tiċċara s-sinifikat ta' "irkupru ta’ l-enerġija" fl-Artikolu 3 (8) tad-Direttiva proposta. Din l-emenda li mhijiex aċċettata mill-Kummissjoni. Id-Direttiva proposta tiffoka fuq ir-riċiklaġġ bħala operazzjoni ta' trattament għal batteriji, mhux fuq l-irkupru ta' l-enerġija. Minbarra dan, it-terminu 'l-irkupru ta' l-enerġija' jista' jkun rivedut fi ħdan il-qafas ta' l-Istrateġija Tematika għall-Prevenzjoni u r-Riċiklaġġ ta' l-Iskart. L-emenda 18 tintroduċi r-rekwiżit li l-batteriji għandhom ikunu b'tali mod li jistgħu jinqalgħu fil-pront mill-konsumaturi b'lista ta' eżenzjonijiet fl-emenda 40 . Dawn l-emendi mhumiex aċċettabbli. Mil-lat ambjentali dan ir-rekwiżit ma jinħtieġx iktar ġaladarba li d-Direttiva dwar skart ta' tagħmir elettriku u elettroniku ( WEEE ) tirrikjedi l-ġbir tal-batteriji inkorporati fl-apparati. Mil-lat tekniku, huwa jista' jxxekkel l-iżviluppi teknoloġiċi ta' l-applikazzjonijiet li jeħtieġu batterija ssaldjata fl-apparat. L-emenda 20 tneħħi r-referenza għad-densità tal-popolazzjoni biex jitwaqqfu skemi nazzjonali għall-ġbir ta' batteriji portabbli. Barra minn hekk, tispeċifika li l-punti ta' ġbir ma jeħtiġux liċenzja skond id-Direttiva 75/442/KEE jew 91/689/KEE. It-tneħħija tar-referenza għad-densità tal-popolazzjoni ma kinitx aċċettata mill-Kummissjoni fl-ewwel qari tal-Parlament Ewropew. L-ispeċifikazzjoni li l-punti ta' ġbir ma jeħtiġux liċenzja skond id-Direttiva 75/442/KEE mhijiex neċessarja billi din hija diġà koperta mill-Artikolu 7 (2) tad-Direttiva proposta. L-emenda 23 tobbliga lid-distributuri li jieħdu lura l-batteriji portabbli. Il-Kummissjoni ma taċċettax dan billi huwa obbligu li diġà hu kopert mill-Artikolu 7 (2) (b) tad-Direttiva proposta, li tħalli r-rwol tad-distributuri fil-ġbir ta' batteriji portabbli għad-diskrezzjoni ta' l-Istati Membri, f'konformità mal-prinċipju tas-sussidjarjetà. L-emenda 24 tneħħi l-possibilità għall-Istati Membri li jadottaw skemi ta' depożitu u tintroduċi kundizzjonijiet speċifiċi għall-adattament ta' l-istrumenti ekonomiċi. Il-Kummissjoni ma aċċettatx din l-emenda minħabba li l-adozzjoni ta' l-istrumenti ekonomiċi għandha titħalla għad-diskrezzjoni ta' l-Istati Membri. Il-kundizzjonijiet għall-adozzjoni ta' l-istrumenti ekonomiċi nazzjonali huma diġà rregolati mil-leġiżlazzjoni primarja tal-KE. Il-Kummissjoni ma taċċettax l-emenda 33 , li tqiegħed ir-responsabilità finanzjarja għall-kampanji ta' informazzjoni għall-pubbliku fuq il-produtturi. Il-Kummissjoni tqis li din il-kwistjoni, li diġà hija koperata mill-Artikolu 17 (2) tad-Direttiva proposta, għandha titħalla għad-diskrezzjoni ta' l-Istati Membri, f'konformità mal-prinċipju tas-sussidjarjetà. L-emenda 34 , li tirregola r-responsabilità finanzjarja tal-produttur għall-iskart storiku, mhijiex aċċettata mill-Kummissjoni, minħabba li l-Kummissjoni tippreferi tħalli l-kwistjoni għad-diskrezzjoni ta' l-Istati Membri, f'konformità mal-prinċipju tas-sussidjarjetà. L-emenda 37 tobbliga d-distributuri jagħrrfu l-utenti aħħarin bil-possibilità li jarmu batteriji portabbli użati fil-postijiet tal-bejgħ tagħhom. Il-Kummissjoni ma taċċettax din l-emenda, minħabba li skond l-Artikolu 17 (2) tad-Direttiva proposta, din il-kwistjoni għandha titħalla għad-diskrezzjoni ta' l-Istati Membri, f'konformità mal-prinċipju tas-sussidjarjetà. 5. Konklużjoni Skond l-Artikolu 250(2) tat-Trattat tal-KE, il-Kummissjoni temenda l-proposta tagħha kif stipulat hawn fuq.